CELEX: 32020D2228
Language: lt
Date: 1608681600000
Title: Europos Parlamento ir Tarybos sprendimas (ES) 2020/2228 2020 m. gruodžio 23 d. dėl Europos geležinkelių metų (2021 m.)

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 437/108
               
            
         EUROPOS PARLAMENTO IR TARYBOS SPRENDIMAS (ES) 2020/2228
         2020 m. gruodžio 23 d.
         dėl Europos geležinkelių metų (2021 m.)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 91 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         atsižvelgdami į Regionų komiteto nuomonę (2),
         laikydamiesi įprastos teisėkūros procedūros (3),
         kadangi:
         
                     (1)
                  
                  
                     2019 m. gruodžio 11 d. komunikate „Europos žaliasis kursas“ (toliau – komunikatas dėl Europos žaliojo kurso) Komisija išdėstė Sąjungai ir jos piliečiams skirtą Europos žaliąjį kursą. Europos žaliasis kursas yra nauja augimo strategija, kuria siekiama pertvarkyti Sąjungą į teisingą ir klestinčią visuomenę, pasižyminčią modernia, efektyviai išteklius naudojančia ir konkurencinga ekonomika, kurioje 2050 m. visai nebus grynojo išmetamo šiltnamio efektą sukeliančių dujų kiekio, o ekonomikos augimas bus atsietas nuo išteklių naudojimo;
                  
               
                     (2)
                  
                  
                     2019 m. gruodžio 12 d. išvadose Europos Vadovų Taryba patvirtino tikslą ne vėliau kaip 2050 m. sukurti neutralaus poveikio klimatui Sąjungą;
                  
               
                     (3)
                  
                  
                     2020 m. sausio 15 d. rezoliucijoje Europos Parlamentas palankiai įvertino komunikatą dėl Europos žaliojo kurso ir paragino ne vėliau kaip 2050 m. būtinai pereiti prie neutralaus poveikio klimatui visuomenės;
                  
               
                     (4)
                  
                  
                     atsižvelgiant į komunikate dėl Europos žaliojo kurso nustatytus tikslus, reikia pertvarkyti Sąjungos ekonomiką ir persvarstyti politiką, visų pirma transporto ir judumo srityje. Transporto sektoriuje susidaro ketvirtadalis viso Sąjungos išmetamo šiltnamio efektą sukeliančių dujų kiekio, ir ši dalis vis dar didėja. Siekiant neutralizuoti poveikį klimatui, transporto sektoriuje išmetamų teršalų kiekį reikia sumažinti 90 proc. ne vėliau kaip 2050 m. Norint užtikrinti tvarų įvairiarūšį transportą, pirmenybė turi būti teikiama naudotojams, be to, jiems reikia suteikti įperkamesnes, prieinamesnes, sveikesnes, švaresnes ir efektyviau energiją vartojančias alternatyvas jų dabartiniams judumo įpročiams, kartu skatinant tuos naudotojus, kurie jau naudojasi tvariomis transporto rūšimis, tokiomis kaip ėjimas pėsčiomis, važiavimas dviračiu ir viešasis transportas;
                  
               
                     (5)
                  
                  
                     kad būtų sprendžiamos šios problemos, Europos žaliuoju kursu siekiama paspartinti perėjimą prie tvaraus ir išmanaus judumo. Visų pirma, didelė dalis iš 75 proc. šiuo metu keliais vežamų sausumos krovinių turėtų būti perkelta vežti geležinkeliais ir vidaus vandenų keliais. Šiam perėjimui atlikti reikia didelių investicijų, įskaitant investicijas, skirtas ekonomikai gaivinti, o pagrindinė jų dalis bus susijusi su transeuropinio transporto tinklo (TEN-T) įgyvendinimu ir pastangomis padidinti krovinių vežimo geležinkeliais koridorių efektyvumą;
                  
               
                     (6)
                  
                  
                     geležinkeliams tenka svarbus vaidmuo, nes jie gali padėti pasiekti proveržį siekiant ne vėliau kaip 2050 m. neutralizuoti poveikį klimatui. Tai viena iš labiausiai aplinką tausojančių ir efektyviausiai energiją vartojančių transporto rūšių. Didžioji dalis geležinkelio linijų yra elektrifikuotos, o keliaujant geležinkeliu lygiavertis atstumas įveikiamas išmetant daug mažiau CO2 nei keliaujant kelių ar oro transporto priemonėmis. Tai yra vienintelė transporto rūšis, kuri nuo 1990 m. nuolat mažina išmetamų šiltnamio efektą sukeliančių dujų ir CO2 kiekį. Be to, nuo 1990 m. iki 2016 m. geležinkelių sektoriuje suvartota mažiau energijos ir vis dažniau naudojami atsinaujinantieji energijos ištekliai;
                  
               
                     (7)
                  
                  
                     COVID-19 krizė ypač sunkiai paveikė transporto sektorių. Nepaisant veiklos apribojimų ir finansinių suvaržymų, šis sektorius išsaugojo svarbiausias jungtis tiek žmonių, tiek būtiniausių prekių gabenimui. Tai buvo įmanoma padaryti daugiausia darbuotojų, kurie ir toliau dirbo sunkiomis ir neapibrėžtomis sąlygomis, dėka. Strateginis geležinkelių atliekamas vaidmuo per COVID-19 krizę parodė, kad bendros Europos geležinkelių erdvės, sukurtos Europos Parlamento ir Tarybos direktyva 2012/34/ES (4), užbaigimas yra būtinas tiek siekiant sudaryti palankesnes sąlygas pagrindinių prekių, pavyzdžiui, maisto, vaistų ir degalų, tiekimui, ypač išskirtinėmis aplinkybėmis, tiek siekiant platesnių transporto politikos tikslų;
                  
               
                     (8)
                  
                  
                     sujungdamas pagrindinius Sąjungos transporto maršrutus su periferiniais, kalnuotais ir atokiais regionais ir teritorijomis, įskaitant regionų ir vietos lygmenimis, ir sukurdamas bei atkurdamas trūkstamas regionines tarpvalstybines geležinkelio jungtis, geležinkelių sektorius žemyno, nacionaliniu, regioniniu ir teritoriniu lygmenimis prisideda prie socialinės, ekonominės ir teritorinės sanglaudos. Be to, atokiose ir kaimo vietovėse tinklų, kuriais užtikrinamas pagrindinių paslaugų teikimas gyventojams, dažnai yra mažiau ir jie yra menkiau išvystyti. Periferiniai regionai dažnai susiduria su dvigubai sudėtingesne padėtimi, nes jie yra ir kaimo vietovės, ir nacionalinių tinklų pakraščiai;
                  
               
                     (9)
                  
                  
                     nors keleivių vežimui geležinkeliais tenkanti Sąjungos sausumos transporto sektoriaus dalis nuo 2007 m. padidėjo tik nedaug, krovinių vežimui geležinkeliais tenkanti dalis sumažėjo. Išlieka nemažai kliūčių, kad būtų galima sukurti tikrą bendrą Europos geležinkelių erdvę. Geležinkelių sektoriui kartais trukdo, inter alia, pasenusi verslo ir veiklos praktika, senstanti infrastruktūra ir riedmenys bei triukšmingi vagonai. Pašalinus šias kliūtis, sumažinus išlaidas, išnagrinėjus, kurios Sąjungos sistemos galėtų papildyti nacionalinius nediskriminacinio paramos teikimo geležinkelio operatoriams mechanizmus, ir ėmus sparčiau diegti inovacijas bus galima išnaudoti visą geležinkelių potencialą ir kartu užtikrinti vidaus rinkos veikimą, didinti geležinkelių eismo intensyvumą ir toliau gerinti jau dabar aukštą saugos lygį. Todėl geležinkelių sektorių reikia dar labiau plėtoti, siekiant užtikrinti, kad jis būtų patrauklesnis keliautojams, darbuotojams ir įmonėms;
                  
               
                     (10)
                  
                  
                     daugumos valstybių narių transporto ministrai politiniu pareiškimu, padarytu 2020 m. birželio 4 d. neoficialioje ES transporto ministrų vaizdo konferencijoje, išreiškė savo įsipareigojimą remti Europos tarptautinio keleivių vežimo geležinkeliais darbotvarkę;
                  
               
                     (11)
                  
                  
                     siekiant skatinti geležinkelių transportą, atsižvelgiant į komunikate dėl Europos žaliojo kurso nustatytus tikslus, be kita ko, susijusius su tvariu ir išmaniu judumu, 2021 m. turėtų būti paskelbti Europos geležinkelių metais (toliau – Europos metai). 2021 m. bus svarbūs metai Sąjungos geležinkelių politikai, nes tai bus pirmieji visi metai, kuriais visoje Sąjungoje bus įgyvendinamos taisyklės, priimtos pagal 4-ąjį geležinkelių dokumentų rinkinį, t. y. taisyklės: dėl keleivių vežimo valstybės viduje paslaugų rinkos atvėrimo, dėl visoje Sąjungoje veikiančių geležinkelio įmonių išlaidų ir administracinės naštos mažinimo ir pagal kurias Europos Sąjungos geležinkelių agentūrai (ERA) pavedamos papildomos užduotys, kuriomis siekiama sumažinti technines kliūtis. Kai kuriose valstybėse narėse didėja visuomenės susidomėjimas geležinkeliais, įskaitant naktinius traukinius, kaip tą rodo iniciatyvos „DiscoverEU“ populiarumas. Be to, tarptautinis meno festivalis „Europalia“ kaip savo 2021 m. temą pasirinko geležinkelių įtaką menui ir sieks atkreipti dėmesį į svarbų geležinkelių vaidmenį skatinant socialines, ekonomines, pramonines ir ekologines permainas. Europos metais turėtų būti prisidedama prie visos Europos masto diskusijų dėl geležinkelių ateities;
                  
               
                     (12)
                  
                  
                     Sąjungos lygmeniu šiam sprendimui įgyvendinti būtini finansiniai asignavimai apims tinkamą finansavimą, kuris bus nustatytas vykdant 2021 m. biudžeto procedūrą pagal 2021–2027 m. daugiametę finansinę programą. Nedarant poveikio biudžeto valdymo institucijos įgaliojimams, turėtų būti siekiama šio sprendimo įgyvendinimui nuo 2021 m. sausio 1 d. iki 2022 m. gruodžio 31 d. skirti bent 8 mln. EUR finansavimą;
                  
               
                     (13)
                  
                  
                     kasdien į darbą ir atgal važinėjantys darbuotojai sudaro 80–90 proc. visų geležinkelio keleivių. Tai reiškia, kad miestų aglomeracijos reikšmingai prisideda prie bendrų keleivių vežimo geležinkeliais veiklos rezultatų. Pažangus judumas mieste priklauso nuo nepakankamai naudojamų priemiestinių ir regioninių linijų modernizavimo ir renovavimo, kad būtų užtikrinta, jog poveikis aplinkai būtų nedidelis, ir užtikrinta socialinė bei ekonominė sanglauda;
                  
               
                     (14)
                  
                  
                     Europos metais Komisija turėtų apsvarstyti galimybę inicijuoti tyrimą dėl galimybių sukurti Europos ženklą, skirtą geležinkelių transportu vežamoms prekėms ir produktams populiarinti, siekiant paskatinti įmones pereiti prie geležinkelių transporto. Komisija taip pat turėtų apsvarstyti galimybę inicijuoti galimybių tyrimą dėl geležinkelių jungčių indekso nustatymo, kuriuo remiantis būtų galima apibrėžti integracijos lygį, pasiektą naudojantis paslaugomis geležinkelių tinkle;
                  
               
                     (15)
                  
                  
                     negalima pervertinti motyvuoto personalo, nes jis užtikrina veiklos sklandumą, vaidmens. Siekiant, kad būtų išnaudotas visas geležinkelio sektoriaus potencialas, reikia įvairinti jo darbo jėgą ir, visų pirma, pritraukti moteris ir jaunus darbuotojus. Ši politika turėtų būti propaguojama visais instituciniais lygmenimis;
                  
               
                     (16)
                  
                  
                     tam, kad būtų padidintas geležinkelių patrauklumas, reikia, kad paslaugos būtų orientuotos į vartotoją ir organizuojamos bei kuriamos taip, kad teiktų gerą vertę, būtų nuosekliai patikimos, puikios kokybės ir turėtų patrauklią kainodarą;
                  
               
                     (17)
                  
                  
                     kadangi šio sprendimo tikslų, t. y. skatinti geležinkelių transportą kaip tvarią, novatorišką, tarpusavyje susietą ir daugiarūšę, saugią ir prieinamą transporto rūšį ir kaip svarbų Sąjungos ir jos kaimyninių valstybių gerų santykių palaikymo ir plėtojimo elementą, ir pabrėžti europinį ir tarpvalstybinį geležinkelių aspektą bei didinti geležinkelių indėlį į Sąjungos ekonomiką, pramonę ir visuomenę, valstybės narės negali deramai pasiekti, o dėl poreikio tarpvalstybiniu mastu keistis informacija ir skleisti geriausios praktikos pavyzdžius visoje Sąjungoje, tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytiems tikslams pasiekti,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            2021 m. skelbiami Europos geležinkelių metais (toliau – Europos metai).
         
         
            2 straipsnis
            Tikslai
            Bendrasis Europos metų tikslas – skatinti ir remti Sąjungos, valstybių narių, regioninės ir vietos institucijų bei kitų organizacijų pastangas didinti keleivių ir krovinių vežimo geležinkeliais srautus. Konkretūs Europos metų tikslai yra:
            
                        a)
                     
                     
                        populiarinti geležinkelių transportą – tvarią, novatorišką, tarpusavyje susietą ir daugiarūšę, saugią ir prieinamą transporto rūšį, visų pirma pabrėžiant, kad geležinkeliai:
                        
                                    i)
                                 
                                 
                                    gali padėti pasiekti Sąjungos tikslą –neutralizuoti poveikį klimatui – ne vėliau kaip 2050 m.,
                                 
                              
                                    ii)
                                 
                                 
                                    yra veiksmingo logistikos tinklo, galinčio užtikrinti būtiniausias paslaugas net ir netikėtų krizių atveju, ramstis ir
                                 
                              
                                    iii)
                                 
                                 
                                    yra transporto rūšis, orientuota į plačiąją visuomenę, ypač jaunimą, inter alia, pristatant geležinkelius kaip patrauklią karjeros galimybių sritį;
                                 
                              
                  
                        b)
                     
                     
                        daug dėmesio skirti europiniam ir tarpvalstybiniam geležinkelių aspektui, t. y. gebėjimui suartinti piliečius, suteikti jiems galimybę pažinti visą Sąjungos įvairovę, skatinti socialinę, ekonominę ir teritorinę sanglaudą ir prisidėti prie Sąjungos vidaus rinkos integracijos, visų pirma užtikrinant geresnes jungtis jos geografiniuose pakraščiuose ir su jais, be kita ko, pasitelkiant regionines tarpvalstybines jungtis;
                     
                  
                        c)
                     
                     
                        didinti geležinkelių sektoriaus indėlį į Sąjungos ekonomiką, pramonę, įskaitant jos konkurencingumą pasaulyje, jos prekybą ir jos visuomenę, visų pirma plėtojant tuos aspektus, susijusius su regionų ir vietiniu vystymusi, tvariu turizmu, švietimu, jaunimu bei kultūra ir prieinamumo neįgaliesiems ar riboto judumo asmenims gerinimu, ir, visų pirma, ypatingą dėmesį skiriant vyresnio amžiaus žmonių poreikiams;
                     
                  
                        d)
                     
                     
                        prisidėti prie geležinkelių, kurie yra svarbus Sąjungos ir jos kaimyninių valstybių santykių elementas, populiarinimo, atsižvelgiant į valstybių partnerių interesus ir poreikius bei patirtį geležinkelių transporto srityje tiek Sąjungoje, tiek už jos ribų;
                     
                  
                        e)
                     
                     
                        remtis geležinkelių galia siekiant skatinti kolektyvinę vaizduotę, visų pirma geležinkelių istorija ir jos kultūros paveldu, primenant geležinkelių indėlį kuriant Europos gerovę ir plėtojant pažangiausias technologijas;
                     
                  
                        f)
                     
                     
                        skatinti geležinkelio srities profesijų patrauklumą, visų pirma pabrėžiant naujų įgūdžių poreikį ir teisingų ir saugių darbo sąlygų bei poreikio didinti darbo jėgos įvairovę tenkinimo svarbą;
                     
                  
                        g)
                     
                     
                        akcentuoti pagrindinį geležinkelių atliekamą vaidmenį tarptautinio keleivinio transporto srityje Sąjungoje;
                     
                  
                        h)
                     
                     
                        populiarinti Sąjungos naktinių traukinių tinklą ir skatinti iniciatyvas, kuriomis pabrėžiamas jo tarpvalstybinis pobūdis, naudojant Sąjungą atspindinčius simbolius;
                     
                  
                        i)
                     
                     
                        informuoti visuomenę apie geležinkelių vaidmenį, kurį jie gali atlikti plėtojant tvarų turizmą Europoje;
                     
                  
                        j)
                     
                     
                        skatinti pagrindinį geležinkelių atliekamą vaidmenį užtikrinant tvarų ištisinį judumą, sujungiant transporto mazgus ir sudarant sąlygas patraukliam ir pažangiam persėdimui iš vienos transporto rūšies į kitą;
                     
                  
                        k)
                     
                     
                        prisidėti prie 4-ojo geležinkelių dokumentų rinkinio įgyvendinimo ir didinti informuotumą apie priemones, kurių reikia bendrai Europos geležinkelių erdvei, grindžiamai gerai veikiančiu TEN-T, sukurti;
                     
                  
                        l)
                     
                     
                        skatinti diskusijas apie tai, kaip modernizuoti riedmenis ir kaip toliau plėtoti ir didinti geležinkelių infrastruktūros pajėgumus, kad būtų sudarytos palankesnės sąlygos plačiau naudotis keleivių ir krovinių vežimu geležinkeliais, tuo klausimu pabrėžiant infrastruktūros valdytojų bendradarbiavimo, mokslinių tyrimų ir inovacijų svarbą ir bendrosios įmonės „Shift2Rail“, įsteigtos Tarybos reglamentu (ES) Nr. 642/2014 (5), vaidmenį;
                     
                  
                        m)
                     
                     
                        skatinti renginius ir iniciatyvas, kuriais būtų skleidžiama informacija apie geležinkelių keleivių teises ir skatinamas visų subjektų bendradarbiavimas siekiant gerinti klientų informavimą ir bilietų pardavimo sistemas, įskaitant tęstinės kelionės bilietų pasiūlą ir naujoviškų skaitmeninių daugiarūšio transporto bilietų kūrimą, taip pat teikti informaciją apie dabartinius iššūkius šioje srityje, pavyzdžiui, apie būtinybę subjektams dalytis duomenimis.
                     
                  
         
            3 straipsnis
            Priemonių turinys
            
               1.   Priemonės, kurių reikia imtis siekiant 2 straipsnyje išdėstytų tikslų, glaudžiai derinamos su šiuo metu vykdoma veikla, kuria skatinamas geležinkelių transportas. Tos priemonės apima toliau nurodytą veiklą, vykdomą Sąjungos, nacionalinio, regiono ar vietos lygmeniu, kuri organizuojama partnerystės pagrindu arba individualiai ir kuri yra susijusi su Europos metų tikslais:
               
                           a)
                        
                        
                           iniciatyvos ir renginiai, įskaitant renginius valstybėse narėse, kuriais įvairiais kanalais ir priemonėmis skatinamos diskusijos, kuriamas teigiamas įvaizdis, didinamas informuotumas ir sudaromos palankios sąlygos piliečių, įmonių ir valdžios institucijų dalyvavimui siekiant padidinti pasitikėjimą geležinkeliais, visų pirma po COVID-19 krizės, ir kuriais skatinamas didesnio žmonių ir prekių skaičiaus vežimo geležinkelių transportu patrauklumas, taip kovojant su klimato kaita, ir kartu pabrėžiant kelionių geležinkeliu saugumą ir patogumą;
                        
                     
                           b)
                        
                        
                           iniciatyvos valstybėse narėse, kuriomis siekiama viešajame ir privačiajame sektoriuose skatinti verslo keliones ir važinėjimą į darbą geležinkeliu;
                        
                     
                           c)
                        
                        
                           informavimo parodos, įkvepiančios, šviečiamosios ir informavimo didinimo kampanijos bei parodomųjų ir informacinių traukinių naudojimas siekiant skatinti keleivių, vartotojų ir įmonių elgsenos pokyčius ir skatinti plačiąją visuomenę aktyviai prisidėti siekiant tvaresnio transporto tikslų;
                        
                     
                           d)
                        
                        
                           nacionalinių, regioninės ir vietos institucijų, pilietinės visuomenės, įmonių ir mokyklų dalijimasis patirtimi ir geriausios praktikos pavyzdžiais, susijusiais su geležinkelių naudojimo skatinimu ir elgsenos pokyčių diegimu visais lygmenimis;
                        
                     
                           e)
                        
                        
                           tyrimų vykdymas ir inovacijų veikla, taip pat jų rezultatų sklaida Europos arba nacionaliniu mastu;
                        
                     
                           f)
                        
                        
                           projektų ir tinklų, susijusių su Europos metais, populiarinimas, be kita ko, pasitelkiant žiniasklaidą, socialinius tinklus ir kitas interneto bendruomenes;
                        
                     
                           g)
                        
                        
                           partnerystės ir renginiai, kaip antai nustatytieji priede;
                        
                     
                           h)
                        
                        
                           geriausios praktikos pavyzdžių nustatymas ir skatinimas siekiant sukurti vienodas sąlygas skirtingoms transporto rūšims;
                        
                     
                           i)
                        
                        
                           projektų ir veiklos, skirtų didinti informuotumą apie tvarų ištisinį judumą, užtikrinantį sklandžius kelionių nuo durų iki durų sprendimus kartu naudojantis kitomis transporto rūšimis, įskaitant aktyvias keliones ir tvarią bei pažangią logistiką, skatinimas;
                        
                     
                           j)
                        
                        
                           projektų ir veiklos, kuriais didinamas informuotumas apie bendros Europos geležinkelių erdvės svarbą, visų pirma kiek tai susiję su vykdomu jos įgyvendinimu, veiksmais, kuriais sudaromos palankesnės sąlygos tarptautinėms kelionėms geležinkeliu, ir veiksmais, susijusiais su keleivių informavimu skaitmeniniu būdu, pavyzdžiui, informacijos apie kelionių pasiūlymus, bilietų kainas ir tvarkaraščius, teikimu realiuoju laiku, be kita ko, iš nepriklausomų paslaugų teikėjų, kad būtų galima lengviau juos palyginti, skatinimas ir
                        
                     
                           k)
                        
                        
                           transporto rūšių keitimo galimybes teikiančių terminalų ir modernizuotų riedmenų kūrimo projektų ir veiklos skatinimas siekiant sukurti išplėstą, modernizuotą ir sąveikią geležinkelių infrastruktūrą, įskaitant Europos geležinkelių eismo valdymo sistemą (ERTMS).
                        
                     
            
               2.   Komisija svarsto galimybę per Europos metus inicijuoti:
               
                           a)
                        
                        
                           tyrimą dėl galimybių sukurti Europos ženklą, skirtą geležinkelių transportu vežamoms prekėms ir produktams populiarinti, siekiant paskatinti įmones pereiti prie geležinkelių transporto, ir
                        
                     
                           b)
                        
                        
                           galimybių tyrimą dėl geležinkelių junglumo indekso nustatymo, kuriuo remiantis būtų galima apibrėžti integracijos lygį, pasiektą naudojantis paslaugomis geležinkelių tinkle, ir parodyti geležinkelių potencialą konkuruoti su kitomis transporto rūšimis.
                        
                     Ne vėliau kaip 2021 m. kovo 31 d. Komisija apie savo planus informuoja Europos Parlamentą ir Tarybą.
            
            
               3.   Sąjungos institucijos ir įstaigos, taip pat valstybės narės atitinkamai Sąjungos ir nacionaliniu lygmenimis gali naudoti nuorodą į Europos metus ir jų vaizdinę tapatybę, populiarindamos 1 dalyje nurodytą veiklą.
            
         
         
            4 straipsnis
            Koordinavimas valstybių narių lygmeniu
            Už dalyvavimo Europos metų veikloje organizavimą nacionaliniu lygmeniu yra atsakingos valstybės narės. Jos užtikrina atitinkamos veiklos koordinavimą nacionaliniu lygmeniu ir paskiria nacionalinius kontaktinius asmenis, kurie užtikrina koordinavimą Sąjungos lygmeniu.
         
         
            5 straipsnis
            Koordinavimas Sąjungos lygmeniu
            
               1.   Siekdama koordinuoti Europos metų veiklą, Komisija reguliariai šaukia nacionalinių kontaktinių asmenų posėdžius. Tie posėdžiai taip pat suteikia galimybę keistis informacija apie Europos metų veiklos įgyvendinimą Sąjungos ir nacionaliniu lygmenimis. Europos Parlamento atstovai gali dalyvauti tuose susitikimuose kaip stebėtojai.
            
            
               2.   Europos metų koordinavimas Sąjungos lygmeniu turi būti visa jungiantis, siekiant užtikrinti įvairių Sąjungos programų ir iniciatyvų, pagal kurias finansuojami geležinkelių transporto srities arba su ja susiję projektai, sinergiją.
            
            
               3.   Komisija reguliariai šaukia suinteresuotųjų subjektų ir geležinkelių transporto srityje veikiančių organizacijų arba įstaigų, įskaitant veikiančius tarpvalstybinius tinklus, atitinkamas nevyriausybines organizacijas, universitetus ir technologijų centrus, taip pat jaunimo organizacijų ir bendruomenių, neįgaliesiems ir riboto judumo asmenims atstovaujančių organizacijų atstovų posėdžius, kad jie padėtų jai Sąjungos lygmeniu įgyvendinti Europos metų veiklą.
            
            
               4.   Komisija, atsižvelgdama į finansinių išteklių galimybes, gali skelbti kvietimus teikti pasiūlymus ir projektus, kuriems gali būti teikiama parama dėl jų išskirtinio indėlio siekiant Europos metų tikslų.
            
         
         
            6 straipsnis
            Tarptautinis bendradarbiavimas
            Europos metų tikslais Komisija prireikus bendradarbiauja su kompetentingomis tarptautinėmis organizacijomis, kartu užtikrindama Sąjungos dalyvavimo matomumą.
         
         
            7 straipsnis
            Stebėsena ir vertinimas
            Ne vėliau kaip 2022 m. gruodžio 31 d. Komisija pateikia Europos Parlamentui, Tarybai, Europos ekonomikos ir socialinių reikalų komitetui ir Regionų komitetui ataskaitą dėl šiame sprendime numatytų iniciatyvų įgyvendinimo, rezultatų ir bendro vertinimo. Iniciatyvoms vertinti Komisija nustato pagrindinius veiklos rezultatų rodiklius. Tie pagrindiniai veiklos rezultatų rodikliai turi būti nustatyti Komisijos ataskaitoje. Tos ataskaitos rengimo tikslais valstybės narės pateikia Komisijai informaciją apie veiklą, už kurią jos buvo atsakingos.
         
         
            8 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. gruodžio 23 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL C 364, 2020 10 28, p. 149.
         
            (2)  2020 m. spalio 14 d. nuomonė (dar nepaskelbta Oficialiajame leidinyje).
         
            (3)  2020 m. gruodžio 15 d. Europos Parlamento pozicija (dar nepaskelbta Oficialiajame leidinyje) ir 2020 m. gruodžio 17 d. Tarybos sprendimas.
         
            (4)  2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė (OL L 343, 2012 12 14, p. 32).
         
            (5)  2014 m. birželio 16 d. Tarybos reglamentas (ES) Nr. 642/2014, kuriuo įsteigiama bendroji įmonė „Shift2Rail“ (OL L 177, 2014 6 17, p. 9).
      
      
         
            PRIEDAS
            PARTNERYSTĖS IR RENGINIAI
            Šiame priede nustatomas šis orientacinis su Europos metais susijusių partnerysčių ir renginių sąrašas:
            
                        1)
                     
                     
                        partnerystės su kino festivaliais visoje Europoje siekiant pabrėžti, kad geležinkelis užima svarbią vietą filmų gamyboje;
                     
                  
                        2)
                     
                     
                        bendradarbiavimas su Europos geležinkelių muziejais ir vykdomais kultūros renginiais, kaip antai kino festivaliai ir meno parodos;
                     
                  
                        3)
                     
                     
                        partnerystės kartu su ERA siekiant pabrėžti:
                        
                                    a)
                                 
                                 
                                    geležinkelių sektoriaus veiklos rezultatus Europoje;
                                 
                              
                                    b)
                                 
                                 
                                    geležinkelių sektoriaus dalyvių, visų pirma geležinkelių sektoriaus darbuotojų, praktinę patirtį;
                                 
                              
                                    c)
                                 
                                 
                                    geležinkelių privalumus saugos ir aplinkos apsaugos požiūriu ir
                                 
                              
                                    d)
                                 
                                 
                                    moksleivių, studentų ir pameistrių karjeros perspektyvas geležinkelių sektoriuje;
                                 
                              
                  
                        4)
                     
                     
                        mobilieji parodomieji traukiniai Sąjungoje, siekiant informuoti visuomenę apie Europos metų tikslus ir atkreipti dėmesį į daugelio jų idėjų patrauklumą;
                     
                  
                        5)
                     
                     
                        „Interrail“ bilietų suteikimas „Erasmus“ programoje ar konkursuose dalyvaujančiam jaunimui, siekiant išplėsti Europos metų aprėptį;
                     
                  
                        6)
                     
                     
                        stočių kaip meno erdvių, miesto susitikimų vietų ir ekonominių, kultūrinių bei pilietinių centrų naudojimas ir geležinkelio muziejų naudojimas, kad jie skleistų Europos metų idėjas.